Hier is Maroela se Springbok van die Wêreldbeker-toernooi!Faf de Klerk vier fees ná die Springbokke met Engeland afgereken het (2 November 2019) (Foto: AP Photo/Christophe Ena) Maroela Media se Springbokspeler van die Rugbywêreldbekertoernooi 2019 is pas aangekondig. Die Springbokke het as oorwinnaars uit die stryd getree toe hulle met Engeland in die eindstryd afgereken het. Kaptein Siya Kolisi het Maandag alle Suid-Afrikaners bedank wat die afgelope week in hul derduisende opgedaag het om die Springbokke met hul Rugbywêreldbeker-sege geluk te wens. Die span het verlede Dinsdag uit Japan teruggekeer en die afgelope paar dae Pretoria, Johannesburg, Soweto, Durban, Oos-Londen, Port Elizabeth en Kaapstad besoek as deel van hul Trofeetoer. “Die afgelope week was waarskynlik een van die beste in my lewe en ek praat namens al my spanmaats en die bestuur as ek sê dat die ondersteuning wat ons gekry het niks anders as merkwaardig en ongelooflik was nie,” het Kolisi gesê. Ons wou by Maroela weet wie hul gunstelingspeler was van die toernooi en Faf de Klerk het die septer geswaai. Hy het Cheslin Kolbe, Duane Vermeulen en Handré Pollard net-net geklop. Die Springbokke is amptelik as Wêreldrugby se span van die jaar aangewys en Rassie Erasmus het die toekenning vir breier van die jaar ontvang. Pieter-Steph du Toit, Springbok-flank, is aangewys as die rugbyspeler van die jaar, met sy meer as 50 duikslae tydens die toernooi. Hy is soms beskryf as die “hart en siel van die Bokke se enjinkamer”. Die Bok-vleuel Cheslin Kolbe is aanvanklik ook vir dié prys benoem.